Source: http://www.bihon.ro/u-csm-oradea-esec-umilitor/1169131
Timestamp: 2017-08-21 00:58:00+00:00

Document:
U CSM Oradea, esec umilitor - BIHON
U CSM Oradea, esec umilitor
la	13. septembrie 2012 13:43
© Antrenoarea Adriana Niculescu
Divizionara A de baschet feminin U CSM Oradea a avut un debut dezastruos în noul sezon, fiind învinsă la un scor neverosimil în primul tur al Cupei României de către ACS Sepsi Sfântu Gheorghe, rezultat 110-21 (28-9, 23-4, 30-3, 29-5).
Echipa noastră a avut componenţa: Gavra 3 (1×3), Ivanciuc, Marie, Matei, Anei, Sărăcuţ, Ţigan 2, Vlaicu 16 (1), Filip, Adi, Moza. De remarcat faptul că numai trei dintre jucătoarele noastre au reuşit să înscrie puncte. „Rezultatul este pe măsura diferenţei de valoare dintre loturile celor două echipe. Noi am pierdut cinci jucătoare faţă de sezonul trecut, iar acum avem o formaţie alcătuită în mare majoritate din junioare lipsite de experienţă. De cealaltă parte, Sfântu Gheorghe şi-a creat un lot extraordinar, cu cinci jucătoare străine, fiind una din principalele candidate la titlul ediţiei. CS Sepsi beneficiază de un buget de aproape 100 de miliarde de lei vechi, în timp ce nouă ni se asigură doar participarea la calendarul competiţional şi indemnizaţia de efort pentru fete, care este de 350 lei pe lună. Cine poate trăi doar dintr-o astfel de sumă? Aşa se explică această diferenţă valorică. Sfântu Gheorghe este o echipă cu adevărat profesionistă, în timp ce fetele noastre joacă mai mult din pasiune”, ne-a declarat antrenoarea U CSM Oradea, Adriana Niculescu.
Meciul retur dintre U CSM Oradea şi ACS Sepsi Sfântu Gheorghe va avea loc luni, la o oră care nu a fost însă stabilită.
Taguri: ACS Sepsi Sfantu Gheorghe, baschet feminin, cupa romaniei, u csm oradea

References: CSM 
 CSM 
 CSM 
 CSM 
 CSM 
 csm